FI Euroopan unionin virallinen lehti C 291/196

TILINTARKASTUSTUOMIOISTUIMEN TARKASTUSLAUSUMA KUUDENNEN, SEITSEMÄNNEN, KAHDEKSANNEN JA YHDEKSÄNNEN EUROOPAN KEHITYSRAHASTON (EKR) TOIMISTA VARAINHOITOVUONNA 2003

(2004/C 291/02)

I – Euroopan tilintarkastustuomioistuin (jäljempänä tilintarkastustuomioistuin) on tarkastanut kuudennen, seitsemännen, kahdeksannen ja yhdeksännen EKR:n tilit ja tilien perustana olevat toimet 31. joulukuuta 2003 päättyneeltä varainhoitovuodelta. Tileihin sisältyvät tilinpäätösasiakirjat, rahoituksen toteutusta koskevat selvitykset sekä Euroopan investointipankin (EIP) toimittamat tilinpäätösasiakirjat ja tiedot (1). Varainhoitoa koskevien säännösten mukaan tilintarkastustuomioistuimen on annettava Euroopan parlamentille ja neuvostolle lausuma tilien luotettavuudesta sekä tilien perustana olevien toimien laillisuudesta ja asianmukaisuudesta siltä osin kuin on kyse siitä osasta EKR:n varoja, joiden käyttöä komissio hallinnoi (2). Tilintarkastustuomioistuin on toimittanut tarkastuksensa omien tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja EKR:jen toimintaympäristöön sovitettuina. Tilintarkastustuomioistuin sai tarkastuksen avulla riittävän perustan jäljempänä esitettyjä lausuntoja varten.

II — Tilien luotettavuus

Lukuun ottamatta seuraavista ongelmista johtuvia seurauksia:

a) EKR:n saamiset, joita ei ole kirjattu taseen 31. joulukuuta 2003 vastaavaa-puolelle (27,5 miljoonan euron arvosta perintämääräyksiä); tilintarkastustuomioistuin ei voi varmistua määrän täydellisyydestä, koska tehokkaat sisäisen valvonnan menettelyt puuttuvat (3);

b) ennakkomaksut (400 miljoonaa euroa), joiden osalta tilintarkastustuomioistuin ei voi varmistua todettaviin saamisiin lisättävästä määrästä, koska komissio ei ole yksilöinyt takaisin perittävien määrien kokonaismäärää

c) Stabex-varojen kohdalla komissio voi ainoastaan osittain varmistua siitä, miten AKT-valtiot ovat käyttäneet kyseisiä varoja (komission käytettävissä vuoden 2003 lopussa olleet tiedot olivat puutteellisia)

d) taseeseen ei ole merkitty EIP:lle siirrettyjä varoja, jotka ovat jääneet käyttämättä (209 miljoonaa euroa)

tilintarkastustuomioistuin katsoo, että rahoituksen toteutusta koskevat selvitykset varainhoitovuodelta 2003 ja tilinpäätökset 31. joulukuuta 2003 antavat luotettavan kuvan kuudennen, seitsemännen, kahdeksannen ja yhdeksännen EKR:n tuloista ja menoista varainhoitovuodelta ja taloudellisesta tilanteesta varainhoitovuoden lopussa.

III — Tilien perustana olevien toimien laillisuus ja asianmukaisuus

Valvontajärjestelmien analyysi

Tilintarkastustuomioistuin kiinnitti varainhoitovuonna 2002 huomiota EKR-hankkeita koskevien tarkastusten puutteisiin sekä keskeisten valvontamenettelyjen riittämättömyyteen sopimusten noudattamisen ja laskutettujen urakoiden, hankintojen ja palvelujen todenmukaisuuden osalta, ja se ei voinut edelleenkään vuonna 2003 täysin luottaa komission valvontajärjestelmiin seuraavista syistä:

a) Varainhoitovuonna 2003 komissio jatkoi vuonna 2001 hyväksyttyjen sisäisen valvonnan standardien (4) täytäntöönpanoa keskusyksiköissään, mutta standardien vaikutus on rajallinen, koska niiden soveltaminen lähetystöissä seuraa hallinnon hajauttamisprosessia, joka saadaan päätökseen vasta vuoden 2004 lopussa, ja koska toteutettuja toimenpiteitä ei koordinoitu riittävästi.

b) Toimintasuunnitelmien, jotka esitettiin vuotuisessa toimintakertomuksessa varainhoitovuodelta 2002 tai joista päätettiin vuonna 2003, osalta on toteutettu toimenpiteitä, jotka koskivat ulkoisten tarkastusten organisointia, tarkastusten päätelmien johdosta toteutettavia toimia, yhteisön ulkopuolelle suunnattuun tukeen liittyvien riskien analysointia ja takaisin perittävien määrien käsittelyä. Toimintasuunnitelmien soveltamisen ja niiden kokonaisvaltaisen täytäntöönpanon myötä komissiolle muodostuu vastaisuudessa vaikuttava toimintakehys erityisesti lähetystöjen tasolle.

c) Lähetystöissä ja AKT-valtioissa sopimusten tekoon ja maksuihin liittyvät valvontajärjestelmät on suunniteltu yleensä ottaen hyvin, mutta niiden toteutusta voidaan vielä parantaa.

Toimien tarkastus

Tilintarkastustuomioistuin tarkasti tilien perustana olevat toimet komission Brysselin keskusyksiköiltä ja tarvittaessa AKT-valtioissa sijaitsevilta lähetystöiltä saadun aineiston perusteella. Lisäksi toimitettiin tarkastuksia paikalla kuudessa AKT-valtiossa urakoiden, hankintojen ja palvelujen todenmukaisuuden tarkistamiseksi. Tilintarkastustuomioistuin huomauttaa talousarviotukeen liittyvien menojen osalta, että toimien laillisuuden ja asianmukaisuuden tarkastus päättyi siihen vaiheeseen, jossa talousarviotuki suoritetaan edunsaajamaiden talousarvioon. Tarkastuksessa ei havaittu suuria ongelmia.

Tilien perustana olevien toimien laillisuutta ja asianmukaisuutta koskevat päätelmät

Päätelmät perustuvat valvontajärjestelmien analyysiin ja tiettyjen toimien tarkastuksiin sekä EuropeAid-yhteistyötoimiston pääjohtajan vuotuisen toimintakertomuksen ja lausuman tarkasteluun. Näiden osatekijöiden perusteella tilintarkastustuomioistuin katsoo, että havaitut ongelmat eivät ole olennaisia ja että varainhoitovuonna tileihin kirjatut tulot, EKR:ille myönnetyt määrät sekä maksusitoumukset ja maksut ovat kaiken kaikkiaan lailliset ja asianmukaiset.

6. ja 7. lokakuuta 2004 Juan Manuel FABRA VALLÉS presidentti

(1) Yhdeksänteen EKR:oon sovellettavan varainhoitoasetuksen 96 artiklan 1 kohdan, 100 ja 101 artiklan sekä 125 artiklan 2 kohdan säännösten mukaisesti; käytännössä kyseessä ovat yhtäältä tilinpitäjän laatimat taseet ja niihin liittyvät tilinpäätösasiakirjat ja toisaalta tulostilit, joihin sisältyvät johtavan tulojen ja menojen hyväksyjän ja tilinpitäjän yhdessä laatimat taulukot. Tilinpäätösasiakirjat on esitetty kunkin neljän EKR:n osalta sekä kattavasti konsolidoidussa muodossa. Tarkastuslausuma ei koske EIP:n toimittamia tilinpäätösasiakirjoja ja tietoja (ks. alaviite 2).

(2) Edellä mainitun varainhoitoasetuksen 103 artiklan 3 kohdan mukaisesti ja ottaen huomioon kyseisen asetuksen 1 artiklan tämä tarkoittaa sitä, että tarkastuslausuma ei koske EIP:n hallinnoimia ja sen vastuulla olevia yhdeksännen EKR:n varoja.

(3) Budjettipääosaston pääjohtajan lausumassa esitettiin EKR:n kirjanpidosta kaksi varaumaa, joista yksi koski kirjanpitojärjestelmän vanhanaikaista rakennetta (joka vaikeuttaa omaisuustilanteen esittämistavan uudistamista) ja toinen kirjanpitojärjestelmän hallinnointia.

(4) SEK(2001)875, jonka komissio hyväksyi 27. kesäkuuta 2001.